A Bizottság 1508/2001/EK rendelete

(2001. július 24.)

a vöröshagymára vonatkozó forgalmazási előírások megállapításáról és a 2213/83/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 911/2001/EK bizottsági rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A vöröshagyma a 2200/96/EK rendelet I. mellékletében felsorolt azon termékek közé tartozik, amelyekre vonatkozóan előírásokat kell elfogadni. A legutóbb a 2390/97/EK rendelettel [3] módosított, a vöröshagymára és cikóriasalátára vonatkozó minőségi előírások megállapításáról szóló, 1983. július 28-i 2213/83/EGK bizottsági rendeletet [4] többször módosították, és annak jogi átláthatósága a továbbiakban nem biztosítható.

(2) Az érthetőség kedvéért a vöröshagymára vonatkozó szabályokat el kell különíteni a 2213/83/EGK rendeletben szereplő, egyéb termékeket érintő szabályoktól. A szóban forgó szabályokat ezért át kell dolgozni, és a 2213/83/EGK rendelet I. mellékletét hatályon kívül kell helyezni. Evégett, valamint a világpiac átláthatóságának megőrzése érdekében figyelembe kell venni az Egyesült Nemzetek Európai Gazdasági Bizottságának (ENSZ/EGB) A Romlandó Termékek Szabványosításával és Minőségének Javításával Foglalkozó Munkacsoportja által a vöröshagyma előírására vonatkozóan tett javaslatokat.

(3) Az előírások alkalmazásának célja, hogy megakadályozzák a gyengébb minőségű termékek piaci értékesítését, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(4) Az előírások minden értékesítési szakaszban érvényesek. A nagy távolságra történő szállítás, a hosszabb raktározás, és a különböző folyamatok, amelyeken a termékek keresztülmennek, a vöröshagyma biológiai fejlődésének vagy romlandó természetének köszönhetően bizonyos minőségromlást eredményezhetnek. Ezt a minőségromlást figyelembe kell venni az előírásoknak a szállítást követő értékesítési szakaszokban történő alkalmazásakor.

(5) Az ebben a rendeletben előírt intézkedések összhangban állnak a Gyümölcs- és Zöldségpiaci Irányítóbizottság véleményével.

ELFOGADTA EZT A RENDELETET:

1. cikk

A 07031019 KN-kód hatálya alá tartozó vöröshagyma forgalmazási előírásait a melléklet tartalmazza.

A 2200/96/EK rendeletben megállapított feltételeknek megfelelően az előírás minden értékesítési fázisban érvényes.

A szállítást követő fázisokban azonban a vöröshagyma – az előírástól eltérően – biológiai fejlődésének és romlandó természetének köszönhetően veszíthet frissességéből, csökkenhet sejtjei turgornyomása, valamint minőségében romlás következhet be.

2. cikk

A 2213/83/EGK rendelet a következőképpen módosul:

1. A címben a "vöröshagymára és" szavakat el kell hagyni.

2. Az 1. cikk (1) bekezdése helyébe a következő rendelkezés lép:

"(1) A 07052100 KN-kód alá tartozó cikóriasaláta forgalmazási előírását e rendelet melléklete tartalmazza."

3. Az I. mellékletet el kell hagyni.

4. A II. mellékletben a cím helyébe a következő cím lép: "Melléklet".

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a rendeletet 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. július 24-én.

a Bizottság részéről

Franz Fischler

a Bizottság tagja

[1] HL L 129., 2001.5.11., 3. o.

[2] HL L 297., 1996.11.21., 1. o.

[3] HL L 330., 1997.12.2., 12. o.

[4] HL L 213., 1983.8.4., 13. o.

--------------------------------------------------

MELLÉKLET

A HAGYMÁRA VONATKOZÓ ELŐÍRÁS

I. A TERMÉK MEGHATÁROZÁSA

Ez az előírás az Alliumcepa L. fajhoz tartozó és a friss állapotban forgalomba kerülő, fogyasztásra szánt vöröshagyma különböző fajtáira (kultivárokra) vonatkozik, a leveles zöldhagyma és az ipari feldolgozásra szánt hagyma kivételével.

II. A MINŐSÉGRE VONATKOZÓ RENDELKEZÉSEK

Az előírás az előkészített és csomagolt vöröshagymára vonatkozó minőségi követelményeket határozza meg.

A. Minimumkövetelmények

Az adott minőségi osztályokra vonatkozó külön követelmények és megengedett eltérések mellett a vöröshagyma következő tulajdonságai minden osztály tekintetében kötelezőek:

- ép,

- egészséges; ki kell zárni azt a terméket, amely olyan mértékben rothadt vagy romlott, hogy fogyasztásra alkalmatlan,

- tiszta, gyakorlatilag minden látható idegen anyagtól mentes,

- fagykártól mentes,

- a felhasználás módjának megfelelően száraz (tárolásra szánt hagymának legalább a két külső borítólevele és a szára teljesen száraz legyen),

- üreges és megkeményedett magszártól mentes,

- kártevőktől gyakorlatilag mentes,

- kártevők által okozott károsodástól gyakorlatilag mentes,

- nem természetes felületi nedvességtől mentes,

- minden idegen szagtól és/vagy íztől mentes.

Mindezeken felül a hagymaszárat úgy kell levágni vagy leszakítani, hogy az 6 cm-nél hosszabb ne legyen (kivétel a füzérbe font hagyma).

A vöröshagyma fejlettsége és állapota olyan legyen, hogy:

- kibírja a szállítást és az árukezelést, és

- megfelelő állapotban érkezzen a rendeltetési helyére.

B. Osztályozás

A vöröshagyma a következő két osztályba sorolható:

i. I. osztály

Ebbe az osztályba csak jó minőségű hagymák tartozhatnak. A fajtájára jellemző jegyeket kell viselnie.

A vöröshagymafej:

- legyen kemény és tömör,

- ne legyen csírás (kívülről látható csíráktól mentes),

- ne legyen rendellenes fejlődés miatt torz,

- bojtos gyökérzettől gyakorlatilag mentes legyen; a teljes érés előtt betakarított vöröshagymánál azonban a bojtos gyökér megengedett.

Megengedettek azonban az alábbi hibák, feltéve hogy a vöröshagyma általános megjelenését, minőségét, eltarthatóságát, valamint a csomagolt állapotban való megjelenését nem befolyásolják:

- kisebb alakhiba,

- kisebb színhiba,

- kisebb foltok, amelyek nem érintik a vöröshagyma húsát védő utolsó pergamenszerű buroklevelet, feltéve hogy a foltok összterülete nem haladja meg a vöröshagyma felületének 1/5 részét,

- kisebb repedések a külső buroklevélen és a külső buroklevél részbeni hiánya, amennyiben a vöröshagyma húsa védve van.

ii. II. osztály

Ebbe az osztályba sorolandó az I. osztály követelményeinek nem megfelelő, de a fent ismertetett minimális követelményeket kielégítő vöröshagyma. A vöröshagyma megfelelően tömör legyen.

Amennyiben a vöröshagyma megőrzi a minőséget, az eltarthatóságot és a megjelenést meghatározó lényeges tulajdonságait, megengedettek az alábbi hibák:

- alakhibák,

- színhibák,

- kívülről is észrevehető kezdeti csírázás (csomagolási egységenként legfeljebb 10 darab % vagy tömeg %),

- horzsolási nyomok,

- kártevők vagy kórokozók által okozott kisebb károsodás,

- kisebb beszáradt repedés,

- az eltarthatóságot károsan nem befolyásoló kisebb beszáradt zúzódás,

- bojtos gyökérzet,

- olyan foltok, amelyek nem érintik a vöröshagyma húsát védő utolsó pergamenszerű buroklevelet, és a foltok összterülete nem haladja meg a vöröshagyma felületének a felét,

- repedések a külső buroklevélen és a külső buroklevél részbeni hiánya, ahol a vöröshagyma húsa a felület 1/3-ig szabadon lehet, feltéve hogy nem sérült meg.

III. A MÉRET SZERINTI OSZTÁLYOZÁSRA VONATKOZÓ RENDELKEZÉSEK

A méreten a hagyma tengelyére merőlegesen mért legnagyobb átmérőt értjük. Az azonos csomagban található legkisebb és legnagyobb hagymák átmérője közötti különbség nem haladhatja meg az alábbi értékeket:

- 5 mm, ha a legkisebb vöröshagyma átmérője legalább 10 mm, de kisebb, mint 20 mm. Amennyiben a vöröshagyma átmérője legalább 15 mm, de kisebb, mint 25 mm, a különbség 10 mm is lehet,

- 15 mm, ha a legkisebb vöröshagyma átmérője legalább 20 mm, de kisebb, mint 40 mm,

- 20 mm, ha a legkisebb vöröshagyma átmérője legalább 40 mm, de kisebb, mint 70 mm,

- 30 mm, ha a legkisebb vöröshagyma átmérője legalább 70 mm.

A legkisebb átmérő 10 mm.

IV. A MEGENGEDETT ELTÉRÉSEKRE VONATKOZÓ RENDELKEZÉSEK

Minden csomag (illetve ömlesztve szállított hagymánál minden tétel) tekintetében a hagyma minősége és mérete bizonyos mértékben eltérhet a feltüntetett osztály követelményeitől.

A. Minőségi eltérések

i. I. osztály

A vöröshagyma nem felel meg az I. osztály követelményeinek, de a megfelel a II. osztály követelményeinek, illetve, kivételes esetben, beleértve a II. osztály megengedett eltéréseit is.

ii. II. osztály

A vöröshagyma 10 darab %-a vagy tömeg %-a lehet olyan, amely nem felel meg sem a II. osztály követelményeinek, sem pedig a minimumkövetelményeknek, kivételt képeznek azonban azok a termékek, amelyek rothadtak, vagy amelyeknek más módon oly mértékben romlott a minősége, hogy fogyasztásra alkalmatlanná váltak.

B. Megengedett méretbeli eltérések

Minden osztálynál: a vöröshagyma 10 darab %-a vagy tömeg %-a térhet el a csomagoláson feltüntetett mérettől, feltéve hogy a hagymafejek átmérője legfeljebb 20 %-kal nagyobb vagy kisebb a feltüntetett méretnél.

V. A KÜLSŐ MEGJELENÉSRE VONATKOZÓ RENDELKEZÉSEK

A. Egységesség

Minden csomagolási egység (illetve ömlesztve szállított hagymánál minden tétel) tartalma legyen egységes, azaz kizárólag azonos eredetű, azonos fajtájú, azonos minőségű és azonos méretű vöröshagymát tartalmazzon.

A csomagolási egységek (illetve ömlesztve szállított hagymánál minden tétel) látható része a teljes belső tartalmat tükrözze.

B. Csomagolás

A csomagolásnál alapvető szempont, hogy az megfelelően megóvja a hagymát.

A csomagolási egységek belsejében használt anyag legyen új, tiszta és olyan minőségű, hogy az a termékben semmilyen külső vagy belső elváltozást ne okozzon. Megengedett az egyéb anyagok, különösen a termék leírására szolgáló papír vagy bélyegzők alkalmazása, amennyiben a nyomtatás vagy a címkézés egészségre ártalmatlan festékkel, illetve ragasztóval történik.

A csomagolási egységek minden idegen anyagtól mentesek legyenek.

C. Megjelenés

A vöröshagymát az alábbi módon lehet forgalomba hozni:

- rétegesen elrendezve,

- ömlesztve a csomagolási egységen belül (a nagy ládákat is beleértve),

- ömlesztve szállítójárműben,

- füzérben:

vagy meghatározott számú hagymafej szerint – ebben az esetben a füzérnek legalább hat (teljesen száraz szárú) hagymafejet kell tartalmaznia,

vagy meghatározott nettó tömegben.

Füzéres hagymánál az egyes csomagolási egységben lévő füzérek jellemzőinek (fejek száma vagy nettó tömeg) egységesnek kell lenniük.

VI. A JELÖLÉSRE VONATKOZÓ RENDELKEZÉSEK

Csomagolt hagyma esetében minden csomagolási egység egyazon oldalán olvashatóan, letörölhetetlenül és kívülről jól láthatóan fel kell tüntetni az alábbi adatokat.

Az ömlesztve szállított hagymánál (amikor közvetlenül a szállítójárműbe történik a rakodás), az említett adatoknak az árut kísérő és a szállítójármű belsejében látható helyen felfüggesztett okmányon kell megjelenniük.

A. Azonosító adatok

A csomagoló és/vagy forgalmazó neve és címe, vagy a hivatalosan kiadott, illetve elfogadott kódjelzés. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló" és/vagy "forgalmazó" hivatkozást (vagy az ennek megfelelő rövidítéseket).

B. A termék megnevezése

A "vöröshagyma" megnevezés, ha a tartalom kívülről nem látható.

C. A termék eredete

A származási ország és, tetszőlegesen, a termesztési tájegység, illetve az országra, a régióra vagy a helységre utaló megnevezés.

D. Kereskedelmi jelölések

- osztály,

- méret, a legkisebb és legnagyobb átmérőben kifejezve,

- nettó tömeg.

E. Hivatalos ellenőrző jel (nem kötelező)

--------------------------------------------------